SAT RAZREDNIKA

Vršnjačko nasilje – Cyberbullying

1. ZADATAK

Pročitaj igrokaz *Poruka*, a zatim usmeno odgovori na pitanja koja se nalaze ispod.

PORUKA

Djevojčice sjede za stolom i pišu zadaću.

**Lana *(uzima u ruke mobitel)*:** Uuu, dobila sam poruku s nepoznatog broja.

(Čita s mobitela): „Glupačo jedna! Kad god te vidim u školi, bude mi muka!“

**Iva:** Ajme, Lana, pa tko je to?

**Lana:** Nemam pojma. Nepoznat mi je broj. Svašta! Evo još jedne (čita): „Bolje me se čuvaj. Kad te sljedeći puta vidim, bit će ti žao što si došla u školu taj dan.“

Pa dobro, što je ovo!? Što da radim?

**Iva:** Ma budala neka. Vjerojatno Marko misli da je jako pametan. Al svejedno, pitaj tko je. I reci da ćeš reći učitelju.

**Lana *(tipka po mobitelu i sriče)*:** „ Tko je to? Re-ci ili ću te pri-ja-vi-ti.“ Poslala sam.

(šute i gledaju u mobitel iščekujući odgovor)

**Iva:** I? Je li štogod stiglo?

**Lana: *(odmahuje glavom)*** A-a. Nisam nikome ništa namjerno učinila. A-ha! Poruka. Da vidimo što kaže: „Samo probaj. Bit će ti žao kad te dohvatim.“

(užasnutog izraza lica pogledavaju jedna drugu)

**Iva:** Daj mi broj. Ja ću poslati poruku sa svog telefona. Možda ćemo uspjeti otkriti.

**Lana *(odmahuje)*:** Ma neću! Pusti budalu.

(u sobu ulazi mama)

**Mama Ana:** Cure, jeste za sok? Je li zadaća got... Pa vi se igrate mobitelom! Daj da vidim? *(pruža ruku prema Lani tražeći mobitel)*

**Lana *(oprezno)*:** OK, ali neće ti se svidjeti...

**Mama *(uzima Lanin mobitel, izraz lica postaje užasnut)*:** Jaooo, pa tko je ovo?! Što si i komu učinila?

**Lana *(užasnuto)*:** Ja?! Ja nisam ništa učinila! Te glupe poruke su počele stizati iznenada. Pitaj Ivu. *(Iva klima glavom potvrdno)*

**Mama:** Pa ovo je grozno. Sutra idem kod učitelja i ima da se sve ovo razjasni ili ću zvati policiju.

**Lana *(i dalje užasnuto)*:** Ali, mama, dovodiš me u neugodnu situaciju. Ta svi će mi se smijati!

**Mama *(smireno)*:** Dušo, ja znam da si ti pametna djevojčica i da znaš kako se ovakve stvari ne bi smjele događati.

**Iva *(bojažljivo)*:** I učitelj nam je rekao da se za ovakve stvari trebamo nekomu obratiti. Nekomu komu vjerujemo. Lana, sjećaš se?

**Lana:** Ali, ja ne želim da mi se svi smiju...

PITANJA:

Kako ste se osjećali dok ste čitali igrokaz?

Jeste li se i vi našli u takvoj ili sličnoj situaciji?

Što vas je uplašilo?

Koji vam se lik svidio?

Može li se ta situacija promijeniti?

Kako bi vi riješili problem koji je nastao u igrokazu?

Znate li kako nazivamo ovakvu vrstu nasilja?

**Elektroničko nasilje ili cyberbullying** je svaka aktivnost putem interneta, videa ili mobilnih telefona koja služi kako bi se neko dijete ponizilo, zadirkivalo, prijetilo mu se ili ga se teroriziralo na neki drugi način. Može ga činiti jedna osoba ili grupa djece.

1. ZADATAK

Pogledaj video o *elektroničkom nasilju* na ovom linku:

<https://www.youtube.com/watch?v=qWl3XYsiYVo>